# Trænervejledning

## Uddannelse/erfaring Som træner i DAF København skal man enten være uddannet internt i DAF København, uddannet instruktør hos DGI eller have en tilsvarende uddannelse, der både indeholder en kursusdel og et praktisk forløb som føl/hjælpetræner på et hold. Forventninger

***Agilityerfaring/-træning med egen hund.*** Det forventes, at man som træner selv træner eller har trænet agility med egen hund.  
  
***Deltagelse i trænermøder, seminarer, sociale arrangementer mm.*** Det forventes, at man deltager i trænermøder, trænerseminarer og sociale arrangementer i klubben.  
  
***Positive træningsmetoder.*** Det forventes, at trænere i klubben anvender positive træningsmetoder i træningen af egne hunde og formidler positiv træning til klubbens kursister.   
  
***Udvikling og videreuddannelse.*** Det forventes, at man som træner har lyst til at lære nyt om hundetræning og agility, f.eks. ved deltagelse i trænerseminarer og trænerudviklingsdage.

**Ansvar**  
***Afholdelse af træning.*** Som træner er man ansvarlig for at undervise det hold, man har den pågældende sæson. Man skal planlægge et træningsforløb, der passer til de kursister, der er på holdet.  
  
***Vejledning af trænerføl.*** Hvis man har et trænerføl, skal man bruge tid på at inddrage føllet i træningen: Hvad skal holdet lave de enkelte træningsgange og hvorfor. Der skal desuden bruges lidt tid før/efter hver træning på at diskutere, hvordan det gik.  
  
***Ansvar for kursister og hundes sikkerhed.*** Som træner har man ansvar for, at klubbens kursister og deres hunde træner under forsvarlige forhold. Det betyder, at man sikrer sig, at kursisterne ikke træner på en måde, der kan være til fare for hundene (f.eks. lader dem tage forhindringer med snoren hængende efter sig), og at man afbryder/aflyser træningen, hvis vejrforholdene er uforsvarlige (f.eks. voldsomme regnskyl eller is-/snelag, der gør banen og redskaberne for glatte at løbe på).  
  
Ligeledes har man ansvar for, at der ikke er aggressive hunde på holdet, der er til fare for de andre hunde eller kursister. Hvis man som træner vurderer, at en hund på holdet er til fare for de andre hunde eller kursister, skal man bede hundens ejer om at stoppe med agilitytræningen, indtil vedkommende evt. har arbejdet med hunden og fået styr på problemet.

## Goder

Som træner i DAF København får man:

* Et mindre beløb udbetalt kontakt som frivilliggodtgørelse
* Et beløb reserveret til at betale kurser i hundetræning og/eller træningstøj
* Dækning af transportudgifter i forbindelse med undervisningen
* Gratis træning på samme antal hold i klubben, som man selv underviser på
* Nøgle til klubben og dermed mulighed for at selvtræne
* Et eller flere årlige trænerseminarer i DAF København
* Nedsat pris på DGI’s kurser
* Sparring med klubbens andre trænere